SA Hunters - SA Jagters - Inyathipark Nuus Junie 2020
Inyathipark Nuus Junie 2020
Teen die einde van Julie 2020 is ons 126 dae diep in die grendeltydperk. In Gauteng is Covid-19 waarskynlik nou by `n piek met vol hospitale en infeksies wat baie vinnig toeneem. Dieselfde blyk ook die geval te wees in KZN en die Oos-Kaap, terwyl in die Wes-Kaap daar duidelik nou minder infeksies voorkom en die ergste van die siekte daar hopelik verby is.
Ten spyte van hierdie langdurige grendeltyd moet ons steeds versigtig bly. Die verspreiding van die Coronavirus bly onseker en dit verskyn soos "'n dief in die nag". Die siekte kan ook baie erger gevolge en komplikasies hê as wat sommige van ons verwag. RSA se sterftetalle is laag gemeet teenoor die res van die wêreld maar daar is heelwat mense wat baie erger siek raak as wat verwag is. Hou ook in gedagte dat mense wat sterf weens, of met Coronavirus eintlik maar versmoor. Dit is `n baie slegte manier om aan jou einde te kom. Moet asseblief nie die siekte ligtelik afmaak nie.
Lede het gewoond geraak dat die nuusbrief elke maand `n gedeelte bevat wat dieselfde inligting verskaf as voorheen, byvoorbeeld oor ons fotokompetisie. Ons gaan voortaan nuwe en belangrike inligting en boodskappe eerste plaas en dan die herhalende inligting later in die nuusbrief.
SA Jagters en Koronavirus (COVID-19) – Mag ons nog Jag?
Met die inperking steeds op vlak 3 en die jongste regulasies soos die Minister van Omgewing, Bosbou en Visserye gewysig het op 28 Julie 2020, word:
Jag toegelaat slegs binne die provinsie waarin `n persoon woon
Met die vereiste dat die doel moet wees om wees om vleis vir eie gebruik te bekom.
En die aandklokreël bly geldig (buite jou huis slegs tussen 04:00 en 22:00, soos gewysig op 30 Julie)
Verder word daar eksplisiete beperkings geplaas dat:
Geen reis toelaatbaar is oor provinsiale grense vir jagdoeleindes nie
Geen akkommodasie verskaf mag word vir enige vorm van jag nie
In die praktyk beteken dit dat die meeste jaggeleenthede nie mag plaasvind nie aangesien verbruiksjagters dikwels `n paar dae nodig het om te reis, sinvol en verantwoordelik te jag en vleis te verwerk en terug te keer. Ongeveer 65% van jagters woon in Gauteng en die meeste jaggeleenthede is juis buite Gauteng se provinsiale grense. Daarom beteken hierdie regulasies grootliks dat niemand verder kan jag nie.
Bly asseblief verantwoordelik met dit wat u doen en hoe u dit doen. Ons het `n dringende spesiale nuusbrief hieroor uitgestuur op 28 Julie 2020. Sou daar enige veranderinge kom sal ons u in kennis stel.
SA Jagters en ander rolspelers het `n vergadering met die Minister aangevra wat volgende Donderdag, 6 Augustus, sal plaasvind.
Samesprekings is ook met ander soortgelyke groepe gevoer om `n hofaansoek te bring teen die eensydige besluit om in beginsel die reg om te jag weg te neem. Soos die proses ontvou sal ons lede op hoogte hou. Ons moet egter verstaan dat enige hofaansoek tyd sal neem en dit nie die res van die jagseisoen vir ons sal red nie.
`n Onlangs persverklaring het aangekondig dat toegang vergemaklik is om voordeel te trek uit die Covid-19 Leningskema, onderskryf deur die regering en banke, om klein ondernemings te help om oorhoofse koste te dra is. Hier is `n berig beskikbaar wat effens meer inligting verskaf. Ons deel slegs hierdie inligting as `n diens aan lede.
Appèl van SAPD teen GOSA Hofuitspraak
Teen hierdie tyd is dit redelike algemene kennis dat die uitspraak wat GOSA in 2018 gekry het in die Appèlhof in die guns van die Polisie en teen GOSA beslis, met koste. `n Kopie van die uitspraak is hier beskikbaar.
Hierdie beslissing is `n massiewe knou vir wapeneienaars wie se lisensies verval het sonder dat dit betyds hernu is. In beginsel mag die Polisie nou wel optree teen die eienaars van sodanige wapens. Ons glo vir die oomblik dat hierdie stappe nie nou geneem sal word nie maar dat dit later wel kan volg.
Dit is vir geruime tyd nou reeds bekend dat die Minister van Polisie die Parlement versoek het om `n nuwe amnestietydperk goed te keur wat van 1 Augustus 2020 tot en met 31 Januarie 2021 sal duur. Ons verwag dat die aankondiging oor die nuwe amnestietydperk dalk selfs in hierdie week nog goedgekeur sal word maar waarskynlik nie later as iewers in die volgende week of wat nie.
Die verwagting is dat die reëls en voorwaardes van die amnestie dieselfde sal wees as die vorige een, maar dit is `n nuwe amnestie en die voorwaardes mag verskil. Sodra die detail beskikbaar is sal ons lede in kennis stel.
Wat beteken die Nuwe Amnestietydperk
By vorige amnesties was dit duidelik dat die amnestie daarop gefokus het wapens waarvan die lisensies verval het en nie betyds hernu is nie. Daar is tydens die vorige amnestie ongeveer 27 000 wapens ingehandig en ongeveer 10 000 individue het aansoek gedoen vir nuwe lisensies vir hierdie wapens wat reeds ingehandig is.
Daar is na beraming ongeveer 450 000 wapens waarvan die lisensies verval het sonder dat aansoeke vir hernuwing gedoen is. Ons verwag dat hierdie nuwe amnestie weer eens sal fokus op hierdie wapens. Van hierdie wapens is ongeveer 350 000 handwapens wat waarskynlik lisensies gehad het wat slegs vir 5 jaar geldig was en dus wapens is wat vir selfverdediging gehou word.
Ons advies is nou reeds dat indien u een van hierdie wapens besit waarvan die lisensies verval het u dalk liewer moet gereed maak om die wapen onder die amnestie in te handig en aansoek te doen vir `n nuwe lisensie vir die wapen.
U moet bevoeg wees om `n vuurwapen te mag besit. Maak daarom solank seker dat u bevoegdheid op datum en gepas hernu is soos deur die Wet vereis.
U sal die wapen onder die amnestie moet inhandig – daar is nie ander genade nie.
U sal aansoek moet doen vir `n nuwe lisensie vir die wapen wat u ingehandig het en die aansoek sal binne `n beperkte tyd na die inhandig van die wapen gedoen moet word.
Maak seker dat die dokumentasie vir die lisensie-aansoek vir die betrokke wapen volledig en korrek is. Dit sal die kans om wel `n lisensie te kry verbeter
Skietsake – Ons kan weer begin skiet
Al ons nasionale skietkompetisies vir die jaar is gekanselleer. Die kans dat die nasionale haelgeweerskietkompetisie sal voorgaan, raak by die dag skraler.
Daar is egter bietjie goeie nuus. Die Minister van Sport en Ontspanning het Maandag bevestig dat ons skietaktiwiteite weer kan hervat met toepassing van die protokol wat ons voorgehou het.
`n Kopie van die skrywe van die Minister is hier beskikbaar.
Die voorgeskrewe protokol wat gevolg moet word, is hier beskikbaar.
Elke Tak moet `n Compliance Officer aanstel en vir hierdie doel is die Takvoorsitter die Compliance Officer. Die Takvoorsitter sal aanspreeklik gehou word om te verseker dat die protokol toegepas word en ons in alle gevalle aan die gestelde vereistes voldoen. Elke Tak sal ook `n Safety Officer moet aanstel wat by die skietgeleentheid die persoon sal wees wat elkeen van die praktiese vereistes moet toepas.
Tussen André van der Merwe en André van Heerden sal daar volledige reëlings met elke Takvoorsitter getref word om seker te maak dat die voorgeskrewe protokol geïmplementeer word. Wees asseblief geduldig. Gee Takke kans te gee om reg te maak om skietgeleenthede binne die reëls soos neergelê aan te bied.
SA Jagters het vanjaar byna dieselfde getal varkpermitte uitgereik as vir die ooreenstemmende tyd verlede jaar.
African Wildlife Forum – Forum vir jag en Bewaringsorganisasies in Afrika
SA Jagters het as lid van die AWCF `n brief aan die Kaliforniese wetgewer gerig om beswaar aan te teken teen wetgewing (S.B. 1175) wat poog om die invoer van wettige jagtrofeë van Afrika na Kalifornië in die VSA te verbied. SA Jagters het die gemeenskaplike brief saam met ander organisasies onderteken, maar ook afsonderlik `n skrywe aan die Kaliforniese wetgewer gestuur om die nadelige impak van sodanige wetgewing uit te lig.
Bewaring op Takvlak
Twee artikels wat handel met verskillende inisiatiewe deur takke is hier op die webwerf beskikbaar. Lede word ook aangemoedig om waarneming van skaars en skugter spesies in te lees op hul profiel op die webwerf onder Animal Sightings. Hierdie waarnemings kan `n wesenlike bydrae maak om die verspreiding en voorkoms van spesies te dokumenteer en sodoende tot bewaring by te dra.
Ons het lede reeds in `n spesiale nuusbrief ingelig dat alhoewel Media 24 massiewe wysigings aangebring het aan die uitgee van gedrukte media, SA Jagters se twee tydskrifte nie so erg geraak word nie. Die SA Jagter en ManMagnum sal steeds verskyn maar nie so gereeld soos voorheen nie. Ons sal 8 uitgawes van elke tydskrif deur die jaar ontvang. Die publikasiedatums van die tydskrifte vir die termyn tot einde 2021 is hier beskikbaar.
SA Jagters het verwantskappe met verskeie handelaars wat spesiale korting aan lede bied. Sommige van hierdie verskaffers maak van tyd tot tyd spesiale aanbiedings wat slegs vir `n beperkte tyd geldig is.
Ondersteuning deur Toyota
SA Jagters sal DUBBEL MYBONUS PUNTE kry vir enige nuwe Toyota voertuie aangekoop vanaf 1 Julie 2020 tot 31 Desember 2020.
Kliek hier om MyBonus in kennis te stel van u nuwe Toyota aankope en die proses te begin om u punte te eis. Alternatiewelik, skakel 012 843 5660 en vra vir Chene Fourie of Charlotte Prinsloo.
Humansdorp Koöperasie bied vir Augustus die volgende aan: Alle Redding Herlaaitoerusting teen 10% plus 5% = 15% korting
Nightcore SA bied in Augustus een van hulle flitsligte die MH40GTR aan teen 15% korting
Covid-19 persoonlike beskerming- en sanitasieprodukte. Doelgemaakte maskers wat nie jou bril sal laat opwasem nie, handreiniger, geen-kontak sleutel en ander noodsaaklikhede. Meer detail hier.
Wildsvleisresepteboek – Lede kan R50 afslag kry per eksemplaar. Ouma Leonè de Lange gee R50 afslag en skenk R50 aan SA Jagters vir elk resepteboek wat verkoop word op https://www.ouma-se-wildsboek.co.za/ Gebruik die "SAHUNT" promosiekode wanneer jy die boek bestel. Die resepteboek is perfek vir die jagter, en sluit 220 resepte in om op die kampvuur te maak; omskakelingstabelle vir gewig en oondtemperature; en die slaankrag van verskeie kalibers.
Die Raad het reeds die besluit geneem om nie ledegeld vir die volgende jaar te verhoog nie.
Om dit vir lede makliker te maak het ons die stelsel gewysig sodat `n lid sy/haar ledegeld in 4 paaiemente kan betaal. Met elke betaling sal die lidmaatskap outomaties met drie maande verleng.
Lede wat kies om geen tydskrif, te ontvang nie kan selfs hulle ledegeld per maandelikse debietorder betaal.
Ons het verlede maand reeds berig dat vir 2020 die Raad besluit het om die toegewyde status van alle lede te behou soos dit is. Waar moontlik, registreer wel aktiwiteite maar ons sal nie Toegewyde Status vir 2020 kanselleer nie.
Aangesien ons nie die jaggeleentheid nou kan benut nie het Archers Rock Safari's ingestem om hierdie geleentheid uit te stel na volgende jaar. Diegene wat reeds `n kaartjie gekoop het, sal nie die kans verbeur nie. Vir die res, is hier nou weer `n geleentheid om deel te neem. Lees meer hier oor Archers Rock Safari's se jaggeleentheid. By voorbaat dankie aan Archers Rock wat reeds aangedui het dat ons die jaggeleentheid na volgende jaar kan aanskuif. Met die sluit van alle jag vir alle praktiese doeleindes op 28 Julie sou ons in elk geval nie nou die geleentheid kon gebruik nie.
Terwyl dit nou redelik stil is en ons dalk die kans het om `n klompie lede te werf kan u gerus mense bel en hulle nooi om by SA Jagters aan te sluit.
Die gedenkboek is finaal beskikbaar en het lyk uitstekend.
Die ooreenkoms met Humansdorp Koöperasie loop reeds vanaf 1 November 2019 en bied unieke geleenthede aan lede van SA Jagters. Dit is `n uitstekende aanbod. Lede van SA Jagters kwalifiseer vir 5% spesiale korting op aankope van jag- en skietverwante produkte. Volg die skakel by die lys van produkte hieronder vir inligting oor afslag.
Junie maand se finaliste is hier op on webwerf. Kyk ok uit vir Julie se finaliste wat kort na die einde van die maand geplaas sal word.
Ons borg het weer `n nuwe kamera as prys vir die algehele wenner beskikbaar gemaak. Die prys sal tydens ons volgende kongres gala-aand oorhandig word. Ons probeer ook om meer pryse vir die verskillende kategoriewenners te kry.